Die Gestreepte tamarin (Anampses lineatus) is 'n vis wat wydverspreid voorkom in die Indiese Oseaan: die Rooisee, Oman en aan die ooskus van Afrika suidwaarts tot by die middel van KwaZulu-Natal. In Engels staan die vis bekend as die Lined tamarin. Die vis word tot 12 cm lank. Die volwasse mannetjies het 'n oranjebruin lyf met ligte kolletjies of golwende lyne op die kop. Daar is ook ligblou ovaalvormige kolletjies in horisontale rye op die lyf. Daar is 'n kenmerkende geel kol agter die pektorale vin en 'n swart kol op die kieudeksel. Onvolwasse en volwasse wyfies het 'n soortgelyke patroon maar die lyf is donkerbruin tot wit met ligblou spikkels en streep lyne. Beide geslagte het 'n swart stertvin met 'n wit band op behalwe die volwasse mannetjies. Die onvolwasse vissies lyk baie anders, hulle is swart met verskeie liggeel kolletjies en onreëlmatige vlekke op die lyf. Die dorsalevin se rant is witterig wat strek tot by die witband op die stertvin. Daar is ook 'n nou wit band op die kante van die lyf agter die pektorale vin.